২.  ইথারদের বাসার কাছেই চারকোনা ছোট্ট একটা ফাঁকা জায়গা আছে। সেখানেই ওরা খেলাধুলা করে।বিকেলের শেষে ইথার এবং ওর বন্ধুরা বাসায় ফিরছিল। ওরা সবাই আশেপাশের ফ্ল্যাটেই থাকে।  ইথার বলল কনাকে,  -একুশে ফেব্রুয়ারী কি জেনেছিস?  সবাই ইথারের কথায়  আগ্রহ প্রকাশ করে। সবাই কনার দিকে তাকায়।কনা বলে,  -নাহ।  ইথার বলে,  -আমি জেনেছি। আম্মু বলেছে।  -কি বলেছে?  -বলেছে ওইদিনে আমাদের দেশের মানুষ ভাষার জন্যে শহীদ হয়েছেন।  নিপু যে কিনা ওদের মধ্যে বয়সে একটু বড় সে বলল,  -কিরে তোরা এটা আজকে জানলি? হাহ্।এটাতো আমরা অনেকদিন আগেই জেনেছি। তাইনারে রিহাত?  রিহাত মাথা নেড়ে সম্মতি জানায়। বলে,  -আমি তো প্রতিবারই নিজেই শহীদ মিনার বানায়।ফুল দেই। বাবা ফুল দিতে নিয়ে যায় না ছোট বলে।  রিহাত মুখটাকে একটু সংকুচিত করে। ইথার আর কনা  প্রথমে অবাক হলেও সামলে নেয় ব্যাপারটা। ইথার বলে,  -আব্বুকে বললেই নিয়ে যাবে। তাইনারে কনা?  -হুম। আমরা আসল শহীদ মিনারেই ফুল দিব।  নিপু বলে,  যা দেখবনি। সবই জানা আছে। কাদের দৌড় কতদূর পর্যন্ত।  ইথার এবং কনা কিছু বলে না। তাদেরও একটু সন্দেহ আছে যে তাদের আব্বুরা তাদেরকে শহীদ মিনারে ফুল দিতে সংগে না নিতেও পারেন। এগুলো ভাবতে ভাবতে ইথার আর কনা নিজেদের ফ্ল্যাটের দিকে এগুতে থাকে।